Naturstyrelsen politianmelder formodet udsætning af 35 vildsvin i Himmerland.

Op mod 35 vildsvin er set i et område i Himmerland, hvor der normalt ikke er vildsvin. Naturstyrelsen har i dag meldt sagen til politiet, da det – ud fra vildsvinenes opførsel – formodes, at de er udsat eller undsluppet fra fangenskab. Det oplyser styrelsen på sin hjemmeside.

Siden midten af juli har lokale jægere flere gange ude i det åbne land observeret en større gruppe vildsvin på op til 35 individer nær Gatten i Himmerland. Vildsvinenes adfærd tyder på, at de har været passet af mennesker og ikke er opvokset i det fri. Derfor har Naturstyrelsen i dag anmeldt sagen til politiet.

- Vi ser normalt ikke vildsvin på den frie vildtbane i Himmerland, og der er umiddelbart ikke registreret større hold af vildsvin i nærheden, hvorfra de kan være undsluppet. Lokale jægere fortæller, at vildsvinene ikke udviser den skyhed overfor mennesker, som ellers normalt kendetegner vildsvin i naturen, og dermed må de formodes at være vokset op i fangenskab. Da der kan være tale om ulovlig udsætning, meldes sagen til politiet, som kan efterforske sagen, siger kontorchef i Naturstyrelsen Mads Jensen. Naturstyrelsen understreger, at der er ulovligt at udsætte vildsvin i naturen.

Nedlægges for at forhindre svinepest

En stor del af de observerede vildsvin er allerede nedlagt af jægere i området. Naturstyrelsen vil i den kommende tid forsøge at lokalisere eventuelle tilbageværende vildsvin og medvirke til, at de bliver nedlagt som en del af indsatsen mod afrikansk svinepest i Danmark.

Hvis afrikansk svinepest kommer til Danmark, vil det få store økonomiske konsekvenser, idet blot et enkelt inficeret vildsvin vil stoppe al eksport af svinekød til lande uden for EU.

Stig Mellergaard, souschef i dyresundhed, Fødevarestyrelsen, siger:

- Afrikansk svinepest kan spredes via fødevarer, der indeholder afrikansk svinepest. Smides rester af disse fødevarer i naturen, hvor der findes vildsvin, vil de æde madresterne, og de kan herved blive smittet med sygdommen. Er der ikke vildsvin i naturen til at æde madresterne, elimineres denne smitterisiko.

Ifølge Bekendtgørelse om udsætning af vildt, jagtmåder og jagtredskaber § 14 må vildt ikke udsættes i naturen uden Miljøstyrelsens tilladelse.